Arbeid med pakkeforløp fase 2

Planen er at fase 1 skal lanseres og publiseres i desember 2017. Helsedirektoratet vil, i samarbeid med arbeids- og referansegruppe, iverksette et prosjekt for å videreutvikle dette pakkeforløpet umiddelbart etter lanseringen. Det vi skal jobbe videre med i 2018 blir «fase 2». I fase 2 vil vi ha fokus på følgende:

* Å jobbe videre med innretningen og beskrivelsen av pakkeforløpskoordinatoren for pakkeforløp hjerneslag. Det må arbeides med i hvilken grad det er formålstjenlig å opprette en egen koordinatorfunksjon (ut over de krav til koordinerte pasientforløp som allerede ligger i lov- og regelverk) for dette pakkeforløpet, i tråd med det som er utarbeidet innen pakkeforløp kreft. Denne pakkeforløpskoordinatorfunksjonen må i tilfelle forankres og beskrives nøye.
* Å vurdere inklusjon av (og eventuelt utvikle) nye målepunkter i den delen av pasientforløpet som allerede er med i «pakkeforløp fase 1».
* Å utarbeide flere anbefalinger og målepunkter i det videre forløpet innen rehabilitering i spesialisthelsetjenesten. Herunder ligger også å vurdere utarbeidelse av anbefalinger hva gjelder «behandlingslinje» og ansvarsfordeling. Hvilke hjerneslagspasienter bør ivaretas av de forskjellige tilbudene innen spesialisert rehabilitering, og når i forløpet bør dette skje?
* Å lage mer detaljerte anbefalinger hva gjelder ansvarsavklaring mellom spesialisthelsetjeneste og kommune i rehabiliteringsdelen av forløpet. Generelle anbefalinger på dette området finnes i den nasjonale veilederen om rehabilitering og habilitering, individuell plan og koordinator1. Vi vil i fase 2 av pakkeforløpsarbeidet utforske om det er mulig å beskrive dette mer konkret og detaljert på området hjerneslag.
* Vi vil utarbeide målepunkter for kommunens oppfølging av pasienter med hjerneslag etter utskrivning fra spesialisthelsetjenesten. Her vet vi at muligheter for å måle pasientforløp på tvers av tjenestenivåer vil materialisere seg når det kommunale pasient- og brukerregisteret (KPR) blir implementert.

Arbeidet med fase 2 av pakkeforløp hjerneslag vil prosjektorganiseres med representasjon fra aktuelle interessenter, og påbegynnes tidlig i 2018.